b'\n_START_ARTICLE_\nAaron Ramsey\n_START_SECTION_\nUra\n_START_PARAGRAPH_\nCardiff Cityn kasvatti Ramsey debytoi Englannin mestaruussarjassa pelanneessa seuran edustusjoukkueessa kauden 2006\xe2\x80\x932007 viimeisess\xc3\xa4 kotiottelussa Hull City\xc3\xa4 vastaan 28. huhtikuuta 2007 tultuaan vaihdosta kent\xc3\xa4lle Paul Parryn tilalle. Samalla Ramsey ohitti legendaarisen John Toshackin enn\xc3\xa4tyksen, kun h\xc3\xa4nest\xc3\xa4 tuli joukkueen historian nuorin pelaaja 16 vuoden ja 123 p\xc3\xa4iv\xc3\xa4n ik\xc3\xa4isen\xc3\xa4._NEWLINE_Kaudella 2007\xe2\x80\x932008 Ramsey pelasi 15 liigaottelussa ja onnistui 26. huhtikuuta 2008 ottelussa Burnley\xc3\xa4 vastaan maalinteossakin. H\xc3\xa4n p\xc3\xa4\xc3\xa4si vaihdosta kent\xc3\xa4lle Wembleyll\xc3\xa4 vuoden 2008 FA Cupin loppuottelussa Portsmouthia vastaan. Ramsey oli jatkuvasti esill\xc3\xa4 siirtospekulaatioissa, ja kauden p\xc3\xa4\xc3\xa4tytty\xc3\xa4 Manchester United, Arsenal ja Everton k\xc3\xa4viv\xc3\xa4t virallisia neuvotteluja pelaajan kanssa. 13. kes\xc3\xa4kuuta 2008 varmistui Ramseyn siirtyminen Arsenaliin._NEWLINE_Ramsey pelasi ensimm\xc3\xa4isell\xc3\xa4 Arsenal-kaudellaan yhdeks\xc3\xa4ss\xc3\xa4 valioliigaottelussa, joista kerran avauskokoonpanossa. Mestarien liigassa h\xc3\xa4n pelasi nelj\xc3\xa4 kertaa avauskokoonpanossa ja kaikkiaan kuudessa ottelussa. Seuraavalla kaudella h\xc3\xa4n pelasi 18 valioliigaottelussa ja teki kolme maalia. 27. helmikuuta 2010 ottelussa Stokea vastaan Ramseyn s\xc3\xa4\xc3\xa4riluu meni poikki Stoken Ryan Shawcrossin taklattua h\xc3\xa4nt\xc3\xa4. Ramsey kannettiin kent\xc3\xa4lt\xc3\xa4 paareilla happinaamari kasvoillaan. _NEWLINE_Kaudella 2010\xe2\x80\x932011 Ramsey pelasi lainalla Nottinghamissa kolme ja Cardiffissa kuusi ottelua. H\xc3\xa4n teki paluun Arsenal-paitaan FA-Cupin puoliv\xc3\xa4lier\xc3\xa4ottelussa Manchester Unitedia vastaan 12. maaliskuuta 2011. T\xc3\xa4m\xc3\xa4n j\xc3\xa4lkeen h\xc3\xa4n pelasi kev\xc3\xa4\xc3\xa4ll\xc3\xa4 2011 viel\xc3\xa4 seitsem\xc3\xa4ss\xc3\xa4 valioliigaottelussa. Seuraavilla kahdella kaudella h\xc3\xa4n pelasi 34 ja 36 valioliigaottelua. Vuoden 2014 alussa h\xc3\xa4n oli kolme kuukautta sivussa reisivamman vuoksi, mutta teki toukokuussa 3\xe2\x80\x932-voittomaalin FA Cupin loppuottelun jatkoajalla Hullia vastaan._NEWLINE_Ramsey pelasi Arsenalin avauskokoonpanossa sen kukistaessa Aston Villan FA Cupin loppuottelussa 2015. H\xc3\xa4n voitti my\xc3\xb6s FA Community Shieldin 2014 ja 2015. H\xc3\xa4n on pelannut 6. lokakuuta 2015 menness\xc3\xa4 kaikkiaan 164 valioliigaottelua, joissa h\xc3\xa4n on tehnyt 23 maalia sek\xc3\xa4 42 Mestarien liigan ottelua, joissa tehnyt 11 maalia._NEWLINE_Kes\xc3\xa4ll\xc3\xa4 2019 Ramsey siirtyi Italian Serie A:ssa pelaavaan Juventukseen.\n_START_SECTION_\nMaajoukkue\n_START_PARAGRAPH_\nRamsey edusti Walesia alle 17- ja alle 21-vuotiaiden maajoukkueissa. A-maajoukkuedebyyttins\xc3\xa4 h\xc3\xa4n teki Tanskaa vastaan marraskuussa 2008. Ensimm\xc3\xa4isen maaottelumaalinsa h\xc3\xa4n teki MM-karsintaottelussa Liechtensteini\xc3\xa4 vastaan lokakuussa 2009. H\xc3\xa4n on marraskuuhun 2018 menness\xc3\xa4 pelannut kaikkiaan 56 A-maaottelua ja tehnyt 14 maalia._NEWLINE_Ramsey kuului Yhdistyneen kuningaskunnan joukkueeseen Lontoon olympialaisissa 2012. H\xc3\xa4n pelasi puoliv\xc3\xa4lieriss\xc3\xa4 karsiutuneen joukkueen kaikissa nelj\xc3\xa4ss\xc3\xa4 ottelussa ja teki yhden maalin.'